Orkla åpner for å selge Rygge flyplass til staten
Styret for Rygge sivile lufthavn AS konkluderte i en pressemelding 24. mai med at «det ikke ser grunnlag for sivil trafikk etter 1. november».De tok forbehold: Om Ryanair gjør alvor av å avslutte avtalen med Rygge, slik de har varset etter at flyseteavgiften på 88 kroner ble innført 1. juni. Nå åpner en av to store eiere i Rygge sivile lufthavn AS for at det kanskje kan være grunnlag for drift likevel: Med nye eiere. – Vi er åpen for samtaler med alle interesserte om våre aksjer i Rygge sivile lufthavn AS, det inkluderer Staten og Avinor, sier konserndirektør for kommunikasjon i Orkla, Håkon Mageli til VG. Orkla eier 40 prosent av aksjene i Rygge sivile lufthavn AS og er en av to store avgjørende eiere som har skjebnen til Rygge flyplass i sine hender. Olav Thon-Gruppen er den andre. De eier også 40 prosent av aksjene i Østfold-flyplassen. VG har ikke fått kontakt med Olav Thon-Gruppen. Olav Thon har tidligere sagt at de ikke har noen backup-plan for Rygge hvis Ryanair forsvinner fra flyplassen.Det er knyttet stor spenning til morgendagen: På en pressekonferanse klokken 10 i Oslo onsdag skal Ryanair etter planen offentliggjøre hva som er deres videre planer i Norge, etter at flyseteavgiften ble innført fra 1. juni. Uttalelsene fra Orkla fletter seg inn i rekken av nye problemstillinger og muligheter for den hardt prøvde flyplassen. I en felles merknad fra regjeringspartiene, Venstre og KrF til revidert budsjett vil regjeringen få i oppdrag å vurdere de private flyplassene Torp og Rygges situasjon, skriver DN i dag. Finanskomitéleder Hans Olav Syversen (KrF) åpner ifølge avisen for at Forsvaret kan få økt kapasitet på Rygge hvis den sivile delen av flyplassen legges ned. – Det kommer en merknad til revidert budsjett. Det er en omfattende bestilling til regjeringen om å se på flyplasskapasitet, på samfunnsøkonomisk helhet, og likeens på Forsvaret. Hvis det blir nedleggelse sivilt, kan det hende det blir ytterligere noe på forsvaret, sier Syversen til DN, melder NTB. Han åpner dessuten for å droppe en tredje rullebane på Gardermoen, slik flere Østfold-politikere har tatt til orde for tidligere. Bakgrunn: Spillet om avgiften – Når det gjelder flyplasskapasitet, kan det fort bli et spørsmål om det er bedre å utnytte kapasitet på Rygge enn å bygge en tredje rullebane på Gardermoen, sier Syversen.Ryanair har de senere dagene gitt ett svar på våre henvendelser: «Ryanair kommenterer ikke rykter og spekulasjoner. Vi har notert oss at Oslo Rygge har annonsert at de planlegger å legge ned flyplassen, på bakgrunn av den nye ødeleggende og dårlig planlagte «miljøavgiften» på flyreiser som den norske regjeringen har innført. Vi gjennomfører for øyeblikket en gjennomgang av våre operasjoner i Norge, på bakgrunn av situasjonen for Oslo Rygge og den norske regjeringens beslutning om å innføre den nye skatten, og vil informere om våre planer på onsdag 01. juni». Onsdag kveld blir det ny samling ved Rygge flyplass for forkjempere som kjemper for videre drift, hvor blant andre LO-leder Gerd Kristiansen skal komme. LO har advart mot avgiften og mot Ryanair.Avinor ønsker ikke å kommentere saken, men viser til sin eier, Samferdselsdepartementet, som heller ikke ønsker å kommentere saken. Men Avinor sendte ut en pressemelding 25. mai, hvor de kommenterte Rygge-saken: – Jeg synes det er synd at Rygge Sivile Lufthavn ikke har funnet grunnlag for videre drift. Rygge har hatt et godt tilbud til sin kundegruppe og vært et supplement til de lufthavnene Avinor driver i Norge. Vårt inntrykk er at Rygge sivile lufthavn (RSL) har drevet meget profesjonelt, og vi har vanskelig for å se at vi eller noen andre kan drive lufthavnen med større lønnsomhet, sa konsernsjef Dag Falk-Petersen i Avinor. – Det kan være en god idé at staten tar over Rygge sivile lufthavn og legger den inn under Avinor, sier administrerende direktør Pål F. Tandberg til NTB. Men den statlige flyplass-eieren ser annerledes på det: – Det vil ikke være særlig fristende å overta en flyplass uten trafikk. Vi ser ikke hvilke andre selskaper som kan komme inn når Ryanair forsvinner, sier seniorrådgiver Jon Inge Lian i Avinor til NTB.
Orkla signaliserer at de er interessert i å selge Rygge flyplass – til Staten.